
      Promoval na LF UK v Bratislave r. 1974, doktorandské štúdium ukončil v roku 1989, habilitoval r. 2009. Atestácie z anestéziológie a intenzívnej medicíny zložil r. 1977 a 1981, z urgentnej medicíny r. 2003. V rokoch 1974 – 1995 pracoval ako anestéziológ, z toho 16 rokov ako primár oddelenia, v rokoch 1977 – 1998 nepravidelne v záchrannej službe, od roku 1998 len v prednemocničnej neodkladnej starostlivosti, od r. 2001 vo vedúcich riadiacich a odborných funkciách. Ako prezident Slovenskej spoločnosti anestéziológie a intenzívnej medicíny dve funkčné obdobia 1990 – 1996, predtým 1985 – 1990 vedecký sekretár, ako prezident Slovenskej spoločnosti urgentnej medicíny a medicíny katastrof 2010 – 2015 v rámci Slovenskej lekárskej spoločnosti. Inicioval vznik Slovenskej spoločnosti pre liečbu bolesti v roku 1992. Od roku 1999 sa podieľa na vzdelávaní zdravotníckych záchranárov, na pregraduálnej a postgraduálnej výchove medikov a lekárov v Českej a Slovenskej republike (Univerzita Konštantína Filozofa Nitra, Palackého univerzita Olomouc, Univerzita Komenského a Slovenská zdravotnícka univerzita Bratislava). Externý pedagóg Slovenskej zdravotníckej univerzity v Bratislave od r. 1980, ako vedúci Katedry urgentnej medicíny od 2007. Hlavný rozhodca medzinárodnej súťaže záchranárov Rallye Rejvíz od r. 2006. Autor a spoluautor 10 univerzitných učebníc, viac ako 200 publikácií, z toho 40 v zahraničí, autor dvoch príručiek o prvej pomoci pre dospelých a pre matky s deťmi a zbierky poviedok zo záchrannej služby. Nositeľ Národnej ceny SR za záchranárstvo, piatich Zlatých záchranárskych krížov v ČR a SR, diamantovej Janského plakety a Kňazovického medaily za darcovstvo krvi a pamätnej medaily Lekárskej fakulty Univerzity Palackého v Olomouci. Ako člen Slovenského Červeného kríža pracoval v rokoch 1995 – 1998 vo funkcii generálneho sekretára a od roku 2013 druhé funkčné obdobie ako prezident SČK. Okrem pedagogickej aktivity na Slovenskej zdravotníckej univerzite je odborným zástupcom LSE-Life Star Emergency, záchranná zdravotná služba, s. r. o., v Limbachu.

      Promovala na LF UK Bratislava v roku 1989. Anestéziologička a špecialistka urgentnej medicíny, od roku 2000 pracuje na plný úväzok v záchrannej zdravotnej službe, v súčasnosti pôsobí ako primárka RLP Senec Life Star Emergency, spol. s r.o. V rámci svojej praxe bola prítomná pri zrode a vývoji urgentnej medicíny na Slovensku, rovnako aj v záchrannej službe.

      Od roku 2007 pôsobí ako externý pedagóg na SZU Bratislava, od 2016 je vedúcou Katedry urgentnej zdravotnej starostlivosti Fakulty ošetrovateľstva a odborných špecializačných štúdií SZU Bratislava a tiež externou pedagogičkou na Lekárskej fakulte SZU (predmet: urgentná medicína).

      Je členkou medzinárodného poradného výboru Rallye Rejvíz (od r. 2004), pôsobí ako externá recenzentka časopisu Urgentní medicína, je členkou medzinárodnej vedeckej rady Yournal of Emergency medical services (Varšava, Poľsko). Je autorkou viac ako 150 publikovaných odborných prác, je autorkou a spoluautorkou viacerých publikácií a učebníc (Medicína katastrof, EKG pre záchranárov – nekardiológov, Od symptómu k diagnóze v záchrannej službe – kazuistiky, Prednemocničná urgentná medicína (Dobiáš a kol.), Klinická propedeutika v UM, Medical biochemistry for students of general medicine, Komentované kazuistiky z prednemocniční neodkladné péče (Peřan, Cmorej, Nesvadba a spol).

      Je prezidentkou Slovenskej spoločnosti urgentnej medicíny a medicíny katastrof (SSUMaMK) v dvoch funkčných obdobiach 2014 – 2017, 2018 – 2021. Spolu s OZ Hviezda života od r. 2009 organizuje Stredoeurópsky kongres urgentnej medicíny a medicíny katastrof.

      Je členkou Slovenskej kardiologickej spoločnosti, zameriava sa na problematiku odvrátiteľných úmrtí, je autorkou prvého odporúčania na použitie magnetu posádkami ZZS u pacienta s ICD.

      Bola ocenená zlatou medailou Slovenskej lekárskej spoločnosti a Zlatým záchranárskym krížom za celoživotný prínos pre záchranárstvo.

    

  
    
      Zoznam skratiek

      
        
          
          
        
        
          
            	
              AA

            
            	
              alergická anamnéza

            
          

          
            	
              AIM

            
            	
              akútny infarkt myokardu

            
          

          
            	
              IM

            
            	
              infarkt myokardu

            
          

          
            	
              AP

            
            	
              angina pectoris

            
          

          
            	
              AV

            
            	
              atrioventrikulárny

            
          

          
            	
              AVB

            
            	
              atrioventrikulárna blokáda

            
          

          
            	
              AVPU

            
            	
              alert, voice, pain, unresponsive – pomôcka vyšetrenia vedomia

            
          

          
            	
              BiVAD

            
            	
              biventricular assist device, podporný systém oboch komôr

            
          

          
            	
              BMI

            
            	
              body mass index, index telesnej hmotnosti

            
          

          
            	
              CAN

            
            	
              child abuse and neglect, syndróm týraného dieťaťa

            
          

          
            	
              CGM

            
            	
              continuous glucose monitoring, kontinuálne monitorovanie glykémie

            
          

          
            	
              CMP

            
            	
              cievna mozgová príhoda

            
          

          
            	
              CNS

            
            	
              centrálny nervový systém

            
          

          
            	
              CO

            
            	
              civilná ochrana, oxid uhoľnatý

            
          

          
            	
              COHb

            
            	
              karboxyhemoglobín

            
          

          
            	
              CRP

            
            	
              C-reaktívny proteín

            
          

          
            	
              DC

            
            	
              dýchacie cesty

            
          

          
            	
              DK

            
            	
              dolná končatina, dolné končatiny

            
          

          
            	
              DKS

            
            	
              dočasná kardiostimulácia

            
          

          
            	
              DM

            
            	
              diabetes mellitus

            
          

          
            	
              EH

            
            	
              epidurálny hematóm

            
          

          
            	
              EKG

            
            	
              elektrokardiogram

            
          

          
            	
              ES

            
            	
              extrasystoly – predčasné komorové sťahy

            
          

          
            	
              EtCO2

            
            	
              end tidal CO2, koncentrácia CO2 na konci výdychu

            
          

          
            	
              etCO2, PetCO2

            
            	
              vydychovaný CO2 na konci výdychu

            
          

          
            	
              FAST

            
            	
              face, arms, speech, taxia – pomôcka neurologického vyšetrenia

            
          

          
            	
              fD

            
            	
              frekvencia dýchania

            
          

          
            	
              FF

            
            	
              fyziologické funkcie

            
          

          
            	
              FP

            
            	
              fibrilácia predsiení

            
          

          
            	
              GA

            
            	
              gynekologická anamnéza

            
          

          
            	
              GCS

            
            	
              Glasgow Coma Scale, Glasgowská stupnica bezve­domia

            
          

          
            	
              GIT

            
            	
              gastrointestinálny trakt

            
          

          
            	
              HaZZ

            
            	
              Hasičský a záchranný zbor

            
          

          
            	
              Hb

            
            	
              hemoglobín

            
          

          
            	
              HbO2

            
            	
              oxyhemoglobín

            
          

          
            	
              HVT

            
            	
              hlboká venózna trombóza

            
          

          
            	
              HŽT

            
            	
              hlboká žilová trombóza

            
          

          
            	
              CHOPCH

            
            	
              chronická obštrukčná pľúcna choroba

            
          

          
            	
              IKH

            
            	
              intrakraniálna hemorágia (krvácanie)

            
          

          
            	
              IKT

            
            	
              intrakraniálny tlak

            
          

          
            	
              IP

            
            	
              inzulínová pumpa

            
          

          
            	
              IZS

            
            	
              Integrovaný záchranný systém

            
          

          
            	
              JIS

            
            	
              Jednotka intenzívnej starostlivosti

            
          

          
            	
              KF

            
            	
              komorová fibrilácia

            
          

          
            	
              KJ

            
            	
              koronárna jednotka

            
          

          
            	
              KOS

            
            	
              Krajské operačné stredisko

            
          

          
            	
              KPR

            
            	
              kardiopulmonálna resuscitácia

            
          

          
            	
              KS

            
            	
              kardiostimulátor

            
          

          
            	
              KT

            
            	
              komorová tachykardia

            
          

          
            	
              KVO

            
            	
              kardiovaskulárne ochorenia

            
          

          
            	
              KVS

            
            	
              kardiovaskulárny systém

            
          

          
            	
              LA

            
            	
              lieková anamnéza

            
          

          
            	
              LDL/HDL-cholesterol

            
            	
              low/high density cholesterol, s nízkym a vysokým obsahom bielkovín

            
          

          
            	
              LM

            
            	
              laryngeálna maska

            
          

          
            	
              LVAD

            
            	
              left ventricle assist device, podporný systém ľavej ko­mory

            
          

          
            	
              MAP

            
            	
              stredný arteriálny tlak krvi

            
          

          
            	
              MetHb

            
            	
              methemoglobín

            
          

          
            	
              MRI

            
            	
              magnetic resonance imaging, zobrazovanie magnetickou rezonanciou

            
          

          
            	
              NPB

            
            	
              náhla brušná príhoda

            
          

          
            	
              NYHA

            
            	
              New York Heart Association, Kardiologická spoločnosť New York

            
          

          
            	
              OA

            
            	
              osobná anamnéza

            
          

          
            	
              OAIM

            
            	
              oddelenie anestézie a intenzívnej medicíny

            
          

          
            	
              PA

            
            	
              pracovná anamnéza

            
          

          
            	
              PAD

            
            	
              perorálne antidiabetikum

            
          

          
            	
              PAH

            
            	
              pľúcna artériová hypertenzia

            
          

          
            	
              PE

            
            	
              pľúcna embólia

            
          

          
            	
              PEEP

            
            	
              pozitívny endexpiračný tlak

            
          

          
            	
              RA

            
            	
              rodinná anamnéza

            
          

          
            	
              RVAD

            
            	
              right ventricle assist device, podporný systém pravej komory

            
          

          
            	
              S-ICD

            
            	
              subkutánny implantovateľný kardioverter/defibrilátor

            
          

          
            	
              SA

            
            	
              sociálna anamnéza

            
          

          
            	
              SAH, SAK

            
            	
              subarachnoidálna hemorágia, subarachnoidálne krvá­canie

            
          

          
            	
              SaO2

            
            	
              saturácia O2 v arteriálnej krvi

            
          

          
            	
              SAP

            
            	
              sensor augmented pump, pumpy spolupracujúce so senzorom

            
          

          
            	
              SCS

            
            	
              spinal cord stimulation, miechová stimulácia

            
          

          
            	
              SH

            
            	
              subdurálny hematóm

            
          

          
            	
              SpO2

            
            	
              saturácia O2 v periférnej krvi

            
          

          
            	
              SSS

            
            	
              sick sinus syndrome

            
          

          
            	
              STEMI

            
            	
              ST elevation myocardial infarction, infarkt myokardu s eleváciou ST

            
          

          
            	
              SVT, PSVT

            
            	
              supraventrikulárna tachykardia, paroxyzmálna SVT

            
          

          
            	
              SZ

            
            	
              srdcové zlyhanie

            
          

          
            	
              TBC

            
            	
              tuberkulóza

            
          

          
            	
              TIA

            
            	
              transitory ischemic attack, tranzitórna ischemická prí­hoda

            
          

          
            	
              T-ICD

            
            	
              transvenózny implantovateľný kardioverter/defibrilátor

            
          

          
            	
              TKD

            
            	
              tlak krvi diastolický

            
          

          
            	
              TKS

            
            	
              tlak krvi systolický

            
          

          
            	
              TKS

            
            	
              trvalá kardiostimulácia

            
          

          
            	
              TO

            
            	
              terajšie ochorenie

            
          

          
            	
              VAD

            
            	
              ventricular assist devices, mechanické podporné systémy srdca

            
          

          
            	
              VAS

            
            	
              vertebrogénny algický syndróm

            
          

          
            	
              VAS

            
            	
              visual analogue scale, vizuálna analógová stupnica

            
          

          
            	
              VF

            
            	
              vitálne funkcie

            
          

          
            	
              ZZS

            
            	
              Záchranná zdravotná služba

            
          

          
            	
              

            
            	
              

            
          

        
      

    

  
    
      Úvod

      V tejto učebnici nájdete najzákladnejšie zásady odoberania anamnézy a postupy fyzikálneho vyšetrovania v časovej, priestorovej a materiálnej tiesni miesta vzniku náhleho ochorenia alebo úrazu. Zriedkavo je to elegantná a prepychovo zariadená domácnosť, častejšie malá miestnosť s minimálnym alebo žiadnym osvetlením, s imobilným pacientom v najvzdialenejšom kúte alebo na najvyššom poschodí rodinného domu po prístupe úzkym schodišťom so skrinkami, kvetmi a soškami (alebo haraburdami) v ceste, s pozorovateľmi v podobe neutrálnych, chápajúcich alebo aj priamo nepriateľsky naladených príbuzných. Príliš často je našou vyšetrovňou ulica, pivnica, záhrada, osvetľovacím telesom okrem čelových lámp a reflektorov vozidla Ambulancia sliepňajúci mesiac, prípadne oslepujúce slnko. Pri akútnych stavoch nie je čas zistiť všetky atribúty kompletnej anamnézy, ale zároveň nesmieme zabudnúť na dôležité fakty. Ako si poradiť, keď meranie vitálnych funkcií nie je možné pri nespolupracujúcom pacientovi alebo pre hluk idúcich áut na diaľnici napriek tomu, že hodnoty musíme vedieť kvôli ďalšiemu postupu a liečbe? Ako využiť slabiny odlišností prednemocničnej diagnostiky v prospech pacienta pri stanovení správnej diagnózy, ako sa vyhnúť hroziacim rizikám z nedostatku informácií, falošným prísľubom klamných evidentných príznakov, ako obísť nedostatok prístrojov na diagnostiku, ako hľadať schované, ale dôležité údaje v anamnéze a skryté príznaky pri fyzikálnom vyšetrení?

      Knižka nemá ambíciu nahradiť propedeutiku interného lekárstva, chirurgie, traumatológie, neurológie, pediatrie, kardiológie a iných odborov, z ktorých pochádzajú pacienti v urgentnej medicíne. Napriek tomu, že vychádza z vyšetrovacích metód v iných odboroch a špecializáciách, vyšetrovanie v neodkladnej prednemocničnej starostlivosti je odlišné od vyšetrovania v nemocnici. Odlišnosti sú nielen v materiálnom vybavení, ale hlavne v charakteristikách ako časová tieseň, chronológia, neúplnosť informácií, skreslené informačné toky, nevhodnosť priestoru na vyšetrenie, poveternostné vplyvy, prítomnosť verejnosti, nespolupracujúcich príbuzných a stres z náhleho stavu. Inokedy, naopak, sú problémom až príliš spolupracujúci príbuzní a náhodní okoloidúci svedkovia.

      Učebnica je určená prednostne nelekárskym zdravotníckym profesiám pracujúcim v prednemocničnej a nemocničnej urgentnej zdravotnej starostlivosti, ale nepochybujem, na základe vlastných skúseností, že v nej nájdu užitočné informácie aj mladší lekári záchrannej zdravotnej služby a urgentných príjmových oddelení. Každý z nás, týka sa to hlavne lekárov, začínal svoje praktické medicínske vzdelávanie až po promócii v lôžkovom nemocničnom zariadení, a to prevažne pri pacientoch s chronickými chorobami. Praktické návyky z praxe počas štúdia sú útržkovité, nesystematické, náhodné, povrchné a niekedy aj nie celkom správne. Lekári začínajú so systematickou praktickou prípravou až po zaradení na oddelenie toho odboru, v ktorom sa plánujú špecializovať. Pacienti k nim na posteľ prichádzajú po dlhšom časovom odstupe od vzniku alebo zhoršenia ochorenia, predliečení záchrannou službou, centrálnym príjmom, s príznakmi modifikovanými minimálne časovým odstupom, ak už nie priamou farmakoterapiou. Prichádzajú už s niektorými predbežnými pracovnými diagnózami, mnohí z nich už majú na oddelení chorobopisy z predchádzajúcich hospitalizácií. Na iných oddeleniach sú lekári často v rámci „cirkulácie“ len štatistami bez reálnej zodpovednosti. Stávajú sa špecialistami vo vybranom odbore a vedomosti z iných špecializácií sú na úrovni poučeného laika a navyše zaťažené rôznymi poznatkami aj predsudkami, ktoré už boli vedecky vyvrátené, ale sú súčasťou inej špecializácie, ktorej sa nevenujeme. Keď sa pri práci v záchrannej zdravotnej službe lekár dostane k pacientovi z vlastnej špecializácie, chýba mu len diagnostická technika, čas a prekáža mu okolie. Odborne je pripravený. Ak sa ale dostane k pacientovi s ochorením inej špecializácie, nebude si až taký istý s diagnostikou a liečbou. Pacient to nepocíti, ale lekár nemá zo seba väčšinou ten najlepší dojem. Zdravotníckych záchranárov učia v škole, počas povinnej školskej praxe a v zamestnaní lekári rôznych špecializácií, čo je výhodou, u každého niečo vidia a naučia sa. Ale vzhľadom na rozsah štúdia nerozumejú všetkým patofyziologickým a farmakologickým nuansám medicínskeho umenia. Nevedia vždy posúdiť odbornosť lekára a poznatky prijímajú nekriticky podľa osobnostných charakteristík lekára a jeho empatie. Môže sa stať, že za správne budú považovať niečo, čo nemá podporu v medicíne založenej na dôkazoch. Lekárske myslenie je odlišné, vo vzťahu k záchranárom so snahou k prílišnej vedeckosti a so sklonom k množstvu nepodstatných detailov.

      Dnešný pokrok v medicíne sa rúti neskutočnou rýchlosťou a každá napísaná kniha je zastaraná už v momente vydania. Verím, že táto kniha bude mať iný osud. Poznatky v nej sa zhromažďovali dlhé roky až do dnešných dní (pojem facies Hippocratica má najmenej 2430 rokov). Teraz už začíname tieto vedomosti zabúdať, lebo pri diagnostike pomáhajú laboratórne, zobrazovacie a funkčné vyšetrenia, ktorých výsledky sú zaznamenané a opakovateľné na rozdiel od skráteného záznamu anamnézy a subjektívnou chybou zaťaženého fyzikálneho vyšetrenia zrakom, čuchom, hmatom, sluchom.

      Pri práci v prednemocničnej, ale aj nemocničnej urgentnej medicíne treba, aby lekári, zdravotnícki záchranári a sestry postupovali pri diagnostike jednoducho, stručne, rýchlo, cielene, bez zbytočného odkladu postavili pracovnú diagnózu a čím skôr aj začali liečbu, ak nie kauzálnu, tak aspoň symptomatickú. O anamnéze a fyzikálnom vyšetrovaní sú nasledujúce kapitoly. Učebnica nie je samozrejme o všetkom, podrobnosti treba hľadať v knihách príslušných špecializácií.

      
        Viliam Dobiáš
      

    

  

1Anamnéza všeobecne

História

V minulosti bola anamnéza považovaná za najdôležitejšiu časť diagnostiky chorôb. Ešte pred 40 rokmi, čo je dĺžka pracovnej kariéry zdravotníka, boli k dispozícii okrem anamnézy len základné laboratórne biochemické vyšetrenia, rtg s kontrastným vyšetrením a nedokonalé tomografické snímky v 10 cm vrstvách, jednoduchá arteriografia s ručným podaním kontrastu, koronarografia bola v začiatkoch a zriedkavá, invazívne meranie tlaku vzácnosť, vyšetrenie na acidobázu malým zázrakom v pár veľkých nemocniciach. Žiadny ultrazvuk, CT, NMR, flexibilné videoskopie (kolono, gastro, broncho), pulzná oxymetria, prenosné glukomery. Tlakomery a teplomery len ortuťové, monitory s obrazovkou 10 × 5 cm a „žhavenie“ trvalo minúty, EKG veľkosti pracovného stola, ktoré sa rozpadalo pri pokuse o odtlačenie z vyšetrovne na pacientsku izbu. V tom čase bolo nevyhnutnosťou to, čo sa dnes považuje za prekonanú históriu a to fakt, že niekedy až 80 % diagnózy je možné spraviť výlučne na základe správne odobratej cielenej anamnézy. Dnes sa opatrne tvrdí, že anamnéza prispeje k diagnóze 50 – 70 percentami. Napriek prieniku techniky do diagnostického procesu táto téza platí, len ju neuplatňujeme tak často a dôsledne, ako by sme mali a mohli.

1.1Definícia

Propedeutika (grécky pro paideuein = učenie predtým, než...) je úvod do vedného odboru, základný kurz alebo predbežné vzdelávanie. Termín bol prvýkrát použitý v antickom Grécku, neskôr v roku 1798 a v 1851 ako samostatný predmet univerzitného štúdia v zmysle úvodu do štúdia medicíny a filozofie. V medicíne je to súbor základných informácií z daného odboru, rozlišujeme internú, chirurgickú, neurologickú propedeutiku a ďalšie podľa špecializácií. Tieto základné informácie o pacientovi zbierame pozorovaním, zmyslovým vyšetrením a meraním vitálnych funkcií bez špecializovaných diagnostických procedúr. Propedeutika nás učí odoberaniu anamnézy a fyzikálnemu vyšetrovaniu. Anamnéza a fyzikálne vyšetrenie nás privedú k pracovnej diagnóze obklopenej viacerými diferenciálnymi diagnózami. K definitívnej diagnóze sa dopracujeme logickou úvahou a vylučovacou metódou, alebo zapojením prístrojovej techniky do diagnostiky. Ešte stále sa laboratórnym a prístrojovým metódam hovorí „pomocné vyšetrenia“ a preto odoslanie pacienta na CT vyšetrenie kvôli akémukoľvek úderu do hlavy môže síce stanoviť alebo vylúčiť diagnózu, ale určite oslabuje náš intelekt a ochudobňuje radosť z rozmýšľania.

Anamnéza (gr. anamnesis – „spomínanie“, doslova „opak zabúdania“: an-amne­sis) je rozhovor lekára/zdravotníka s pacientom, pri ktorom pacient opisuje vlastnými slovami svoje zdravotné ťažkosti. Lekár chorého počúva a kladie mu cielené otázky. Anamnéza je vlastne zdravotná história pacienta od tehotenstva jeho matky cez pôrod, ochorenia rodičov a súrodencov, detské choroby, prekonané ochorenia a úrazy v minulosti až po súčasné ťažkosti, ktoré ho viedli k vyhľadaniu zdravotnej starostlivosti alebo k privolaniu záchrannej zdravotnej služby. Kompletná anamnéza obsahuje všetky údaje o zdravotnom stave chorého a v neposlednom rade aj jeho návyky, zlozvyky, spôsob životosprávy, sociálne a pracovné pomery. Anamnéza má v procese určovania správnej diagnózy mimoriadny a prakticky nenahraditeľný význam. Vedie v mnohých prípadoch priamo k diagnóze, alebo veľmi výrazne zúži rozsah možných ochorení, či usmerní ďalšie pátranie. Pre niektoré medicínske odbory je jedinou cestou k určeniu ochorenia – typickým príkladom je psychiatria.

Zdravotníkom odoberajúcim anamnézu môže byť lekár alebo aj iný zdravotnícky pracovník, či už zdravotnícky záchranár, sestra pracujúca v záchrannej zdravotnej službe alebo na oddelení urgentného príjmu. Pri akútnych ochoreniach a úrazoch by nemal byť podstatný rozdiel medzi anamnézou odobratou lekárom a nelekárom, pretože pri náhlych stavoch je množstvo otázok limitované časovými dôvodmi. Rozdielna môže byť interpretácia získaných poznatkov pri stanovovaní pracovnej diagnózy a množstvo diferenciálnych diagnóz, ktoré sa po vypočutí pacienta nazbierajú v úvahách lekára alebo záchranára.

Pri získavaní anamnézy je dôležité mať nielen vedomosti o chorobách, ale poznať aj zásady komunikácie (gestika, haptika, posturika, mimoslovná komunikácia), mať dostatok empatie, aspoň minimálnu úroveň emočnej inteligencie, vedieť zásady manažmentu, aby bol rozhovor konštruktívny, aby pacient nemal pocit, že sa nemôže vyrozprávať do sýtosti, ale zároveň aby sa hlavné problémy prebrali najprv, menej dôležité neskôr alebo prípadne v prednemocničnej fáze vôbec nie. Pri príliš podrobnom rozprávaní pacienta taktne usmerňujeme tak, aby sme efektívne získali maximum relevantných informácií. Rozhovor doplňujeme cielenými otázkami, ktoré nesmú byť sugestívne. Dobrým postupom je „zrkadlenie“, keď niektoré vety, slovné zvraty pacienta zopakujeme, aby sme naznačili svoju účasť a overili si správne pochopenie. Sugestívna otázka naznačuje, akú odpoveď chceme počuť: „Dýcha sa vám ťažko?“ namiesto „Ako sa vám dýcha?“ alebo „Ešte stále to bolí ?“ namiesto „Cítite nejakú zmenu?“. Anamnézu v časti terajších ťažkostí pacienta odoberáme v dvoch fázach: prvotné vypočutie, kedy necháme voľne rozprávať pripravené referovanie a druhotné vypočutie, kedy môžeme klásť doplňujúce otázky a zopakovať stručne vypovedané ťažkosti. Dôležité je prostredie, ktoré si však nemôžeme vybrať, dôležitá je vzájomná a rovnocenná fyzická pozícia zdravotníka a pacienta, ktorú ale niekedy nevieme a nemôžeme zrealizovať. Dôležitá je vzájomná dôvera alebo aspoň dôvera pacienta smerom k zdravotníkom, ktorú však nemáme čas budovať. Odoberanie anamnézy je nielen počúvanie, ale aj sledovanie výrazu tváre pacienta, plynulosti reči, zafarbenie hlasu, reči tela.

Podstatné údaje z anamnézy musia byť zapísané v dokumentácii. Raz získané údaje podrobujeme kritickej analýze, rozpory a nedôslednosti overujeme opakovanými otázkami.

Priama anamnéza (direktná anamnéza, autoanamnéza) je subjektívnou výpoveďou pacienta, a preto si často žiada, aby bola doplnená nepriamou anamnézou (indirektná anamnéza, heteroanamnéza), čiže rovnako subjektívnou výpoveďou: 1. svedkov alebo 2. rodinných príslušníkov, alebo aj objektívnou anamnézou od 1. rodinných príslušníkov alebo 2. svedkov.

Anamnézu pacienta spolu s výsledkami konziliárnych a laboratórnych vyšetrení, liečbou a návrhmi liečebných opatrení môžeme získať v písomnej forme, ak má pacient k dispozícii záznamy o ambulantnom vyšetrení, prepúšťacie správy z predchádzajúcich hospitalizácií a ošetrovateľské prepúšťacie správy, prípadne kompletnú zložku zdravotnej dokumentácie. Katamnéza je sledovanie stavu pacienta a vývoja ochorenia po liečbe, napr. po prepustení z hospitalizácie. Zdravotná dokumentácia ale v žiadnom prípade nenahradí anamnézu terajšieho ochorenia a fyzikálne vyšetrenie, pretože súčasné ťažkosti môžu byť odlišné od podobných ťažkostí v minulosti, vyčítané z dokumentácie.

Čím viac zdrojov anamnézy získame, tým budeme mať viac materiálu na kritickú analýzu, vylúčenie nepodstatných informácií a lepšie stanovenie diagnózy. Aj maloleté deti a ľudia pod vplyvom omamných látok vedia niekedy poskytnúť dôležitú informáciu. Hlavne deti bývajú podceňované a ich údaje prepočuté alebo nezobrané do úvahy, čo je škoda. Spoľahlivým zdrojom informácií je personál pohostinských zariadení, zvyknutý sledovať hostí a mať prehľad o ich spotrebe, správaní a zmenách psychického a aj telesného stavu. Dôležitým a niekedy jediným zdrojom určitých častí z anamnézy môže byť operátor/ka operačného strediska v prípade, ak bol postihnutý v minulosti klientom záchrannej zdravotnej služby. Čím viac zdrojov, tým objektívnejšia informácia. No niekedy viac zdrojov anamnézy môže zmiasť. Typicky u starších a osamelých, ktorých prídu navštíviť dospelé deti a na otázku, ako sa má, starký rozpovie, že má bolesti, zle sa mu dýcha, chodí, nechutí mu jesť a celým vyjadrením len chce dať najavo, že ho rodina navštevuje málo a zanedbávajú ho v jeho trápeniach. Okamžite nasleduje volanie na tiesňovú linku, aby ukázali, že sa o svojho starkého vedia postarať. Ak lekár vypočuje anamnézu od návštevy, môže mať pocit, že bude treba resuscitáciu. Ak sa opýta starkého, odkedy má vymenované príznaky, dozvie sa, že už niekoľko rokov, mesiacov, týždňov, a nič sa v posledných dňoch nezmenilo.

1.2Charakteristiky anamnézy

1.Anamnéza má prognostické vlastnosti. Dĺžka trvania bolesti za hrudnou kosťou rozhoduje o rozdieloch medzi nestabilnou anginou pectoris a infarktom myokardu, trvanie príznakov cievnej príhody mozgu rozhoduje o tom, či sa stihne podať trombolytická liečba a úprava bez následkov je možná, alebo sa liečbou už len bude brániť vážnym komplikáciám.

2.Anamnéza má forenzné dôsledky. Pripútanie v aute môže byť dôležité pre finančné plnenie poisťovne, popis nájdenia zranených a mŕtvych na sedadlách môže pomôcť určiť vodiča auta v momente nehody. Popis použitých/nepoužitých bezpečnostných prvkov (prilby, rukavice, zábrany) pri pracovnom úraze môže pomôcť pracovníkovi, alebo usvedčiť zamestnávateľa. Zatiaľ sa na forenznú stránku kladie dôraz iba pri sťažnosti, neskôr bude môcť byť anamnéza využitá pri regresoch, trestnom stíhaní, ale aj pri oslobodení spod obžaloby.

3.Anamnéza je sama o sebe diagnostická. Pri angine pectoris rozhoduje o diagnóze jedine anamnéza, EKG a iné vyšetrenia môžu byť pri latentnej ischemickej chorobe dlho normálne. Pri úrazoch zistenie mechanizmu úrazu a jeho popis svedkami môžu rozhodnúť o vážnom podozrení na poškodenie chrbtice aj bez klinických prejavov. Pri psychiatrických ochoreniach jedine anamnézou zisťujeme aj objektívne príznaky ochorenia.

4.Anamnéza určuje triedenie pacientov, riziko poškodenia (napr. krčnej chrbtice) na základe etiológie úrazu, pravdepodobnosť neskorých komplikácií (pri cievnej mozgovej príhode), pravdepodobnosť skrytých poranení pri výbuchoch v závislosti od vzdialenosti od epicentra a iné.

5.Anamnéza je diskrétna. Pýtame sa na údaje, ktoré by pacient nepovedal nikomu cudziemu, okrem zdravotníkov. Tým „cudzím“ môže byť aj manželka, prípadne iný člen rodiny. Nesmieme sa pýtať na chúlostivé veci na verejnosti, na pracovisku, pred rodinnými príslušníkmi. Čo je chúlostivé? Záleží na prostredí, veku a rodinnom vzťahu. Starší manželia už o sebe vedia všetko, ale aj tu môžu byť výnimky. Jeden z nich vie o svojom nevyliečiteľnom ochorení, ale zamlčí to pred partnerom, aby ho nerozrušil. Rodičia nemusia vedieť o antikoncepčnej liečbe svojej neplnoletej dcéry, manžel nebol informovaný o ukončení tehotenstva manželky. Na pracovisku sa nebudeme pred kolegami vypytovať na predchádzajúce epileptické záchvaty, ale ani na prekonané infarkty. Citlivých variácií na možnosť porušenia diskrétnosti je nekonečne veľa aj v domácnostiach, aj na verejnosti.

6.Anamnéza je chronologická. Príznaky vymenuje postihnutý podľa svojho hodnotenia ich závažnosti, ale nie v časovom postupe, ako vznikali. Iná diagnóza sa ponúka, ak náhla dušnosť vznikla pár dní po operácii, iná, ak je dušnosť už niekoľko rokov pri námahe a teraz vznikla v pokoji. Trvanie príznakov rozhoduje o spôsobe a trvaní liečby, napr. pri akútnom infarkte myokardu, cievnej mozgovej príhode, zasypaní a stlačení tkanív, trvaní resuscitácie. Zaznamenávame dĺžku trvania aj spôsob riešenia prekonaných ochorení, dokumentujeme presné časové údaje jednotlivých udalostí.

7.Rozpory v anamnéze medzi rodinnými príslušníkmi a nepravdepodobné vysvetlenia vzniku poranení svedčia o zamlčiavaní a možnom kriminálnom pozadí (týrané dieťa, fyzické napadnutia a rodinné násilie).

1.3Princípy odberu anamnézy

Dokonale odobratá anamnéza je vo svojej podstate umením. Zdravotník v nej musí využiť nielen svoje vedomosti, ale aj logické a kombinačné myslenie. Musí byť schopný nadviazať s pacientom kontakt založený na vzájomnej dôvere a pochopení. Vzťah, ktorý pri tomto kontakte vznikne, je často rozhodujúci aj pre úspech samotnej liečby. Dobre odoberať anamnézu sa učíme celý život. Choroba vyvoláva u pacienta strach, úzkosť, často i správanie, ktoré nie je preňho typické – podriadenosť, agresivitu, egoizmus, negativizmus. V takomto stave je človek veľmi zraniteľný a nevhodný komentár alebo nedostatočná pozornosť zdravotníka môže napáchať vo vzájomnom vzťahu nenapraviteľné škody. Každý pacient vyžaduje prísne individuálny prístup. Dôležitý je aj vonkajší dojem, ktorým na pacienta posádka záchrannej služby pôsobí: oblečenie, úprava zovňajšku, vystupovanie, spôsob a tón reči. Rozhodujúce sú však tri faktory:

1.dostatok času – chorý musí mať pocit, že sa neponáhľame preč. Aj pri nedostatku času nedávame najavo, že sa ponáhľame. Netrpezlivosť, nesúhlas s postojom pacienta a rozhorčenie blokujú optimálnu komunikáciu. Lekár zvykne prerušiť pacienta pri popise ťažkostí po 15 – 18 sekundách, tým pacienta zablokuje a nedozvie sa tie najdôležitejšie príznaky, ktoré si podvedome necháva na koniec. Väčšina pacientov skončí spontánne do 2 minút. Počúvať bez prerušenia 45 sekúnd je dobrým kompromisom.

2.záujem – chorý by mal cítiť, že sa dokážeme vžiť do jeho ťažkostí (empatia). Postoj, gestá, tón reči, očný kontakt – to všetko musí ukazovať záujem. Poznámky si robíme len úchytkom, ak pacient hovorí niečo dôležité, položíme pero a počúvame. Pacienta zásadne oslovujeme menom, napr. pani X, pán Y, nikdy nie familiárne (ujo, babka a pod.). Ani mladistvým netykáme, aj k postihnutým pod vplyvom omamných látok sme zdvorilí ako zdravotník k chorému. Výnimkou sú malé deti, uvažovať nad tykaním už treba pri mladistvých od približne 12 rokov a tykanie môžeme použiť u mentálne retardovaných, ak oni začnú s oslovením zdravotníka „teta“ alebo „ujo“. Počas dlhšieho preslovu pacienta dáme najavo záujem pokyvovaním hlavy, alebo slovíčkami ako „rozumiem“, „chápem“, „pokračujte“. Počas rozhovoru musíme udržiavať čo najdlhšie očný kontakt s pacientom. Výnimkou sú psychotickí pacienti, môžu si po dlhšiu dobu uprený pohľad vysvetliť ako formu agresívneho správania zdravotníka. Vhodnou formou je technika „zrkadlenia“, keď zopakovaním slov pacienta overujeme správnosť pochopenia: „Dobre rozumiem, že ťažkosti sa opakujú v prípade...?“

3.prostredie – na rozhovor s pacientom musia byť vytvorené čo najideálnejšie podmienky, najmä súkromie (často je rušivá i prítomnosť iného zdravotníka, kolegu z posádky alebo príbuzných), hlavne v prípade závažnejších a intímnejších zdravotných ťažkostí. Na druhej strane je prítomnosť ďalšieho zdravotníka vhodná a potrebná ako svedka. Nemali by sme pri odbere anamnézy stáť nad sediacim alebo ležiacim pacientom, výšková prevaha vytváraním dominantného postoja zhoršuje komunikáciu. V záchrannej službe vystupujeme ako viacčlenný tím a pacienti sú väčšinou na prítomnosť viacerých osôb psychicky pripravení. Dôležité je odstrániť v miestnosti zdroje hluku z pozadia (zvuk televízora, hudba, rozhovory príbuzných a iné), ktoré zhoršujú počuteľnosť a zrozumiteľnosť pre starších a sťažujú auskultačné vyšetrenie a meranie tlaku krvi. Pokiaľ jeden člen tímu vyšetruje s fonendoskopom, druhý člen tímu sa nemôže pýtať pacienta a príbuzných, lebo môžu uniknúť dôležité informácie.

Otázky pacientovi formulujeme jasne a zrozumiteľne, s ohľadom na jeho vzdelanie, inteligenciu, momentálny psychický stav a aj vek (špeciálnu sústredenosť vyžadujú krajné vekové skupiny – malé deti a starí ľudia). Začíname sa pýtať otvorenými otázkami, ktoré umožnia, aby pacient začal rozprávať (napr. čo vás trápi?, aké máte v poslednom čase ťažkosti?). Otázky majú byť neutrálne a nesmú naznačovať očakávanú odpoveď – sugestívne otázky. Rozprávať by mal predovšetkým pacient, niekedy je ho však nutné primerane usmerniť k údajom, dôležitým pre diagnózu (o ktorých si pacient môže myslieť, že sú bezvýznamné). Cenné sú aj záporné odpovede – teda absencia nejakého príznaku, hlavne ak ide o významné príznaky. Stavy a pocity, ktoré opisuje pacient, voláme subjektívnymi príznakmi – na rozdiel od objektívnych príznakov, ktoré zisťujeme fyzikálnym klinickým vyšetrením. Podľa spôsobu opisovania subjektívnych ťažkostí pacienta možno niekedy vycítiť, že pacient prejavy svojho ochorenia preceňuje (agravácia – predstieranie chorobných príznakov a zdravotných ťažkostí), prípadne i cielene vymýšľa (simulácia – zámerné predstieranie a zveličovanie zdravotných problémov), ale na druhej strane inokedy nedoceňuje alebo vedome či podvedome skrýva (dissimulácia). Dissimulácia býva častá u detí a starších pacientov, ktorí sa boja, že prejavenie príznakov povedie k bolestivým injekciám (deti), prípadne k pobytu v nemocnici (deti aj starší).

Špeciálnym prípadom je hypochondrický pacient (hypochondria – sklon k zveličovaniu alebo k vsugerovaniu si choroby, sklon považovať zdanlivé alebo i skutočné ťažkosti za omnoho vážnejšie a nebezpečnejšie). Hlavne v takýchto situáciách je potrebná dostatočná dávka skúsenosti, ale i citu a pochopenia pre motiváciu konania nemocného.

Odpovede pacienta zapisujeme jeho vlastnými slovami, nie odborným slangom. Nie „máva posturálnu hypotenziu“, ale „pri vstávaní z postele sa mi točí hlava“, nie „dyspnoe“ ale „nemôžem sa dobre nadýchnuť“. Odborné výrazy v zápise môžeme použiť pri konštatovaní negatívnej anamnézy, napr. dyspnoe a stenokardie pacient popiera. V zapísanej anamnéze musíme v zátvorke uviesť zdroj údajov, čiže najprv subjektívne údaje pacienta a potom objektívnu anamnézu, napr. „hovorí, že nemôže spať, ale celú noc chrápal (manželka)“.

Odber anamnézy môže byť komplexný, pýtame sa na všetko, čo súvisí s pacientovými pocitmi a stavom. Tento postup nie je bežný a ani potrebný v akútnej medicíne, v nemocniciach sa vyžaduje hlavne od študentov na praxi a od mladých začínajúcich lekárov. Potrebný je pri prvej návšteve praktického lekára pre dospelých. Druhým spôsobom je cielená anamnéza, otázky na pacienta sú počtom limitované a upravené podľa predpokladanej diagnózy, hlavného orgánového postihnutia alebo informácií získaných v minulosti. Tento spôsob je používaný v akútnej medicíne v iných medicínskych oblastiach skúsenými a zaneprázdnenými lekármi. Zatiaľ menej používaným spôsobom je počítačový odber anamnézy, pri ktorom sa online elektronicky zadávajú odpovede na vopred pripravené otázky podľa ochorenia, alebo špecializácie lekára. Počítačom generovaný sled otázok je používaný na operačných strediskách tiesňových liniek. Počítačom asistované odoberanie anamnézy sa používa od šesťdesiatych rokov 20. storočia a rozšírenie sa líši v rôznych krajinách a systémoch zdravotníctva. V každom prípade šetrí čas, papier, peniaze a výsledky je možné priamo zaradiť do zdravotnej dokumentácie. Výhodou je aj to, že pacienti pri komunikácii s počítačom menej podliehajú tendencii uvádzať odpovede, ktoré nie sú pravdivé, ale považujú sa za spoločensky správne v oblasti správneho spôsobu života a dodržiavania zásad zdravej životosprávy. Nevýhodou je, že lekár nevidí mimoslovnú komunikáciu a prejavy hnevu, úzkosti. Ale pri odoberaní intímnych otázok, napr. na sexuálny život, bolo až 51 % pacientov veľmi spokojných a 35 % spokojných s odoberaním anamnézy počítačom. Len 14 % sa necítilo komfortne.

V prednemocničných podmienkach je anamnéza ešte dôležitejšia a obsažnejšia ako v akomkoľvek inom prostredí. V byte pacienta alebo na mieste vzniku úrazu môžeme vidieť a zistiť okolnosti a fakty, ku ktorým sa žiadny iný zdravotník nemá šancu dostať. Anamnestické údaje nezistené a nezaznamenané na mieste sú nenahraditeľne a definitívne stratené. Je obrovskou zodpovednosťou využiť pobyt na mieste vzniku ochorenia/úrazu na obhliadku miesta a zistenie všetkých relevantných faktov, ako napr. zvyšky potravy po konzumácii škodlivín, domáce zvieratá, celková hygiena obydlia a iné. Snaha registrovať celkový vzhľad pacienta, príbuzných, svedkov, prostredia môže byť ťažká a frustrujúca, keďže veľakrát nevieme vopred predpokladať, čo sa ukáže ako dôležité už krátko po našom odchode z miesta úrazu alebo vzniku náhleho ochorenia.

1.4Limity odoberania anamnézy

Poruchy sluchu. U starších sú časté, načúvacie zariadenie môže situáciu zlepšiť. Treba hovoriť zrozumiteľne a pomalšie, používať krátke vety, pozerať sa pri rozprávaní na pacienta a odstrániť okolité zdroje hluku (rozhovor príbuzných, rádio, televízor). V krajnom prípade napísať otázku veľkými tlačenými písmenami na papier. Ak pacient dokáže odpozerať z pier, treba sedieť pred pacientom v dobrom svetle. Pri jednostrannej poruche sluchu sedíme na zdravej (menej narušenej) strane. Starší pacienti s poruchou sluchu sa často hanbia priznať, že nepočuli, a tak odpovedia na otázku, ktorá neodznela. Ak odpoveď zapadne do kontextu, dostaneme falošnú informáciu, ktorá ale môže znieť vierohodne.

Nepočujúci. Je treba dôsledne sa vyhnúť nesprávnemu a netaktnému označeniu „hluchonemý“. Považujú sa za kultúrnu a jazykovú menšinu. Nezvyšovať hlas a nekričať, umožniť odpozeranie z úst nezakrývaním úst pri reči, nesprávnym zvýrazňovaním mimiky a modulácie hlasu. Obmedziť okolité zvuky, vzhľadom na ich obmedzenú slovnú zásobu nepoužívať málo frekventované a cudzie slová, dôležité vyjadrenia možno aj napísať, irónia v hlase sa nedá rozoznať, nepoužívajte ju. Rozprávajte sa priamo s nepočujúcim, aj keď je prítomný ich rodinný príslušník.

Poruchy zraku. Katarakta, glaukóm a degenerácia makuly sú v starobe časté. V miestnosti by malo byť jasné osvetlenie (paradoxne starí ľudia šetria na osvetlení a v miestnostiach, kde sa zdržiavajú, býva obvykle prítmie).

Mentálne poruchy – demencia. Často prítomná aj u pacientov, ktorí sú na prvý pohľad fyzicky v dobrej kondícii, charakteristikami sú zábudlivosť, opakovanie a neadekvátne odpovede. Postupné zhoršovanie mentálnych funkcií rodina registruje a vie popísať. Pacient dokáže exaktne diskutovať o činnostiach, ktoré robil celý život, ale v neštandardnej, nečakanej situácii nevie racionálne reagovať, intelektuálne zlyhá.

Citlivé témy

Mentálne zdravie. Najprv otvorenými otázkami zisťujeme postoj k psychickým pro­blémom a ochoreniam: „Mali ste niekedy citové (emočné) alebo psychické problémy?“ Nasleduje cielenejšia otázka: „Navštívili ste niekedy psychológa alebo psychiatra?“ „Užívali ste niekedy lieky na citové a psychické problémy?“ „Boli ste vy alebo niekto z rodiny v nemocnici pre psychické problémy?“ Netreba podceňovať diskrétne a skryté narážky v reči pacienta na slabosť, únavnosť, stratu chuti do jedla a na hmotnosti, nespavosť a netypické telesné prejavy. Cielené úvodné otázky na duševné zdravie môžu znieť nasledovne: „Cítili ste sa v posledných 2 týždňoch na dne, depresívne alebo beznádejne?“ a „Mali ste v posledných 2 týždňoch pocit, že sa vám nič nechce robiť a z ničoho nemáte radosť?“ a prípadne aj „Napadli vám niekedy myšlienky o ublížení si, alebo o ukončení života?“ Pacienti so schizofréniou a inými cyklickými psychózami niekedy dobre fungujú v rámci svojho okolia a vedia presne popísať svoju diagnózu, liečbu, pocity, hospitalizácie aj svoj postoj k chorobe a potrebu hospitalizácie alebo psychiatrickej kontroly. Niekedy je návrh hospitalizácie pre nich úľavou, inokedy sa slovne bránia, ale ak lekár/zdravotník dôrazne formuluje potrebu hospitalizácie, dajú sa presvedčiť a spolupracujú pri transporte.

Rodinné násilie. Oficiálne štatistiky sú alarmujúce, ale aj tak hovoria len o špičke ľadovca. Čím viac budeme na túto tému myslieť, tým častejšie sa s ňou budeme stretávať. Zisťovanie začíname bez prítomnosti iných osôb a neutrálnou otázkou: „Zneužívanie (častejšie žien) je v dnešnej dobe také časté, že nasledujúce otázky kladiem pravidelne: Máte občas pocity, že sa necítite bezpečne, alebo máte obavy?“ Na možnosť zneužívania treba myslieť pri nasledovných situáciách: niektoré poranenia nie sú vysvetliteľné mechanizmom úrazu, pacient ich skrýva, alebo otázky vedú k rozrušeniu, neskoré ošetrenie poranení (odstup hodín a dní medzi úrazom a vyhľadaním pomoci), niektoré poranenia sa vyskytujú opakovane, partner alebo opatrovateľ (zákonný zástupca) majú problém s alkoholom a drogami, niekto z príbuzných dominuje pri odbere anamnézy, nechce opustiť miestnosť alebo pôsobí nevyrovnaným dojmom.

Preklady do cudzích jazykov

Pri potrebe prekladu do cudzích jazykov, a to nielen exotických, treba pamätať na niektoré zásady. Ak prekladá rodinný príslušník alebo priateľ vyšetrovanej osoby, nemusí preložiť to, čo hovoríme, bojí sa, že slová budú chápané ako jeho názor a nie výrok zdravotníka. Pri vyjadrovaní musíme používať striktne jednoduché slová, bez akéhokoľvek náznaku odborného žargónu a skratiek, pretože pre prekladateľa aj jednoduché vety sú nezvyklé. Pri rozprávaní sa treba pozerať na pacienta, nie na tlmočníka, aby nám neušiel výraz tváre. Ideálne je, ak tlmočník sedí za naším chrbtom a my tvárou k pacientovi. Na druhej strane existuje aj možnosť, že kontrola výrazu tváre je súčasťou kultúry. Keď je tlmočníkom osoba opačného pohlavia ako pacient, môže postihnutý na niektoré otázky odpovedať skreslene, alebo bude niektoré problémy absolútne ignorovať. Pri podozrení na problémy s tlmočením sa pýtame pacienta, aby zopakoval, čo plánujeme robiť, v rámci kontroly správnosti pochopenia.

Po rokoch totalitného režimu v zdravotníctve ešte stále mnohí zdravotníci predpokladajú, že keď nás niekto zavolal, aby sme pomohli s problémom, alebo príde do zdravotníckeho zariadenia, automaticky vopred súhlasí so všetkým naším konaním. Pri prvom stretnutí s cudzincom z blízkej susediacej európskej krajiny je takýto zdravotník prekvapený, keď sa pacient pýta, prečo nestačí tabletka namiesto injekcie, pri rozbalení tlakomera zisťuje, prečo ideme merať tlak, čo od toho očakávame a čo budeme robiť potom (napriek tomu, že už mu v minulosti merali tlak tisíckrát). O to viac musíme zapojiť našu empatiu a spoločenský takt pri stretnutí s pacientom z inej geografickej oblasti.

1.5Súčasti anamnézy

•osobné údaje pacienta – meno, adresa, bydlisko, telefonický kontakt na blízku osobu, zdravotná poisťovňa. Často máme niektoré osobné údaje k dispozícii zo systému pri zadávaní adresy, po príchode k pacientovi začíname najčastejšie s otázkami na terajšie ochorenie. Aj keď vieme ošetriť pacienta bez akýchkoľvek údajov, niekedy pohľad na dátum narodenia rovnaký ako dátum ošetrovania pacienta (rozptyl 2 – 3 dni) môže vysvetliť netypické príznaky, ako napr. zmeny správania z bilancovania doterajšieho života v rámci jubileí, dehydratáciu po príjme alkoholu v rámci osláv, psychické problémy z rodinného oslavného zhromaždenia, psychický vplyv na somatické ochorenia a iné.

•terajšie ochorenie – pýtame sa na príčinu volania na tiesňovú linku, aké ťažkosti má, kedy sa objavili a ako sa menili, ich výskyt v minulosti a frekvenciu výskytu.

• osobná anamnéza

–predchorobie – pýtame sa na ochorenia, ktoré doteraz prekonal, na ktoré sa lieči alebo liečil, na operácie, ktoré podstúpil, na úrazy a pod.,

–lieková/farmakologická anamnéza – aké lieky pacient užíva, aké má predpísané a neužíva, ideálna je fyzická kontrola liekov, vymenovanie pacientom nestačí. Zisťovať aj chemické doplnky výživy, čaje, dobrovoľné a vynútené diétne obmedzenia. Zvlášť zisťujeme voľne predajné lieky, ktoré pacienti za lieky nepovažujú.

–alergická anamnéza – zisťujeme, či má pacient alergiu na lieky, potraviny, iné chemické alebo biologické látky (jód, peľ, prach a pod.),

–zvyky a zlozvyky (abúzy) – množstvo a frekvenciu požívania alkoholu, kávy, cigariet, drog, spôsob života, fyzické aktivity,

–fyziologické funkcie – problémy s močením, so stolicou, kvalita a dĺžka spánku, chuť do jedla, chudnutie, priberanie a pod.,

–sexuálna anamnéza– nie je typickou súčasťou anamnézy v neodkladnej prednemocničnej starostlivosti, jej odber je výrazne závislý od vzájomnej dôvery, ale môže pomôcť pri diagnostike psychických porúch – depresie, fóbií, panických reakcií. Zisťujeme spokojnosť so sexuálnym životom, stabilitu partnerských vzťahov, libido, schopnosť erekcie a i.,

–gynekologická anamnéza – u žien sa pýtame na začiatok a koniec menštruačného cyklu, jeho nepravidelnosti, počet gravidít, počet pôrodov, potratov umelých a spontánnych, antikoncepciu, hormonálnu substitučnú liečbu, priebeh klimaktéria.

•rodinná anamnéza – ochorenia rodičov, súrodencov a detí (pokrvní príbuzní). U rodičov zisťujeme ochorenia na diabetes, alergie, hypertenziu, kardiovaskulárne ochorenia, obezitu, psychické a nádorové ochorenia, u ktorých je známa rodinná predispozícia. Pri kardiovaskulárnych ochoreniach (KVO) aj vek úmrtia.

•sociálna a pracovná anamnéza – kde pacient pracuje/pracoval, prípadné škodliviny na pracovisku, spokojnosť s povolaním, v akých podmienkach a s kým žije, či sa má o neho kto postarať.

•detské ochorenia – pýtame sa nielen na prekonané detské ochorenia, ale aj na očkovania, reakciu na očkovania, psychomotorický vývoj. Táto časť anamnézy je dôležitejšia u detí ako pri ochoreniach dospelých pacientov.

•epidemiologická a cestovateľská anamnéza – pobyt v cudzích krajinách, na iných kontinentoch, kontakt s osobami s možnosťou nakazenia (hepatitída – toxikomani, TBC – sociálne slabší, HIV – promiskuitní) za posledných 30 dní. Quadraginta (lat.), kvarantina (tal.) – karanténa, izolácia po návrate z iných krajín, 40 dní bola maximálna známa inkubačná doba, uplatňuje sa od 14. storočia.

•športová anamnéza – menej častá a v akútnej medicíne nevyužívaná súčasť anamnézy môže nadobudnúť význam pri športových úrazoch. Opakované otrasy mozgu športovca môžu viesť k nečakanému úmrtiu zdanlivo bez príčiny.

•rehabilitačná anamnéza – podobne ako športová nie je podstatná, ale ak vznikne náhle ochorenie počas rehabilitácie, pobytu v kúpeľoch a podobne, nadobúda na dôležitosti záťaž, trvanie a charakter procedúr, teplota prostredia a iné.

Vyššie uvedené poradie nemusí byť vždy zachované, závisí to od zvyklostí a skúseností lekára a od závažnosti zdravotného stavu pacienta. V akútnej medicíne pri stavoch ohrozenia života, zlyhávania alebo hrozby zlyhania základných životných funkcií musíme tieto hrozby identifikovať v prvých desiatkach sekúnd po príchode k posti­hnutému. Pri chronických, nie akútnych stavoch, si môžeme dopriať ten luxus, aby sme najprv podrobne a dokonale zistili všetko o pacientovi a jeho ťažkostiach, jeho rodine a okolitom prostredí. V náhlych situáciách sa anamnéza, fyzikálne a prístrojové vyšetrenie, diagnostika, ošetrovateľské postupy a liečba musia navzájom prelínať, dopĺňať a pozitívne synergicky ovplyvňovať. Pri odoberaní anamnézy súbežne s prvotným vyšetrením využívame manažérske pravidlo 80/20. Osemdesiat percent anamnézy odoberieme za 20 % z celkového potrebného času, zvyšných 20 % anamnézy zisťujeme 80 % z celkového času. Umením je vedieť, ktoré anamnestické fakty patria do ktorej skupiny, aby sa nestalo, že síce budeme mať absolútne kompletnú anamnézu, ale kým ju získame, pacient zomrie.

1.6Kultúrne a religiózne odlišnosti

S rozvojom turizmu a globalizácie sa stretávame s pacientmi nielen z nášho kultúrneho, náboženského a sociálneho prostredia, ale aj z iných kultúr. Na pochopenie odlišností, ktoré môžu komplikovať anamnézu aj vyšetrenie, stačí rómska menšina, od ktorej nemôžeme očakávať, že v prípade náhleho ochorenia zmení svoje návyky, inštinkty a búrlivé emócie, keď sa tak ťažko menia aj v rámci dlhodobého vývoja v pokojných podmienkach. Rómovia si stáročia zachovávajú svoju kultúru, reč, zvyky, spôsob života v rodine v najširšom zmysle slova. Vždy boli prevažne kočovníci žijúci v početnej komunite, ktorá sa postarala o každého svojho člena zabezpečením bývania, stravovania, špecifického spôsobu vzdelávania príkladom a rozprávaním, ochranou proti nepriateľskému okoliu. Zákazom kočovania, odrezaním od tradičných a typických remesiel, trhaním rodiny odchodom detí do škôl a mužov do práce mimo osady, náhradou príjmu z práce sociálnymi dávkami a sťahovaním do miest sa narušili ich rodinné vzťahy a vzťahy s majoritnou komunitou. Ich nedôverčivosť je pochopiteľná, ak vieme, že už 6 – 7 storočí žijú v Európe na okraji spoločnosti, diskriminovaní sociálne, ekonomicky aj politicky. Robiť si ilúzie, že sa zmenia a budú ako majoritná spoločnosť, je nereálne. Pri ošetrovaní v rámci urgentnej starostlivosti Rómovia očakávajú od nás to, čo od svojich prirodzených autorít, my od nich očakávame postoje typické pre gadžov. Zdravotníci sú pri pacientovi v pozícii silnejšieho z partnerov, preto sa očakáva, že sa v rozumnej miere prispôsobia.

		Pokud se Vám ukázka líbila, na našem webu si můžete zakoupit celou knihu.

